ଆଜି ଘରୋଇ କଲେଜ ଅଧ୍ୟକ୍ଷଙ୍କ ସହ ମନ୍ତ୍ରୀଙ୍କ ଆଲୋଚନା
ଭୁବନେଶ୍ୱର,୨୧।୮(ବ୍ୟୁରୋ): ରାଜ୍ୟର ପ୍ରାୟ ୧ ହଜାର ଘରୋଇ ଡିଗ୍ରୀ କଲେଜ ଅଧ୍ୟକ୍ଷମାନଙ୍କ ସହ ଉଚ୍ଚଶିକ୍ଷା ମନ୍ତ୍ରୀ ଅରୁଣ ସାହୁ ଏବଂ ବିଭାଗୀୟ ସଚିବ ବୁଧବାର ଭିଡିଓ କନଫରେନ୍ସିଂ ଜରିଆରେ ଆଲୋଚନା କରିବେ। ଏହି ଅବସରରେ ଛାତ୍ରୀଛାତ୍ରମାନଙ୍କ ଶିକ୍ଷା କ୍ଷେତ୍ରରେ ଉନ୍ନତି ଆଣିବା ଉପରେ ବିଶେଷ ଗୁରୁତ୍ୱ ଦେବା ପାଇଁ କଲେଜ ଅଧ୍ୟକ୍ଷଙ୍କୁ କୁହାଯିବା ସହ ଆହୁରି ଅନେକ ପଦକ୍ଷେପ ନେବା ପାଇଁ ଆଲୋଚନା କରାଯିବ ବୋଲି ଜଣାପଡିଛି। ମିଳିଥିବା ସୂଚନା ମୁତାବକ, ଏହି ଆଲୋଚନା ସମୟରେ, କଲେଜରେ ଛାତ୍ରୀଛାତ୍ରଙ୍କ ୭୫ପ୍ରତିଶତ ଉପସ୍ଥିତି ଉପରେ ବିଶେଷ ଧ୍ୟାନ ଦେବାକୁ ନିର୍ଦ୍ଦେଶ ଦିଆଯିବ। ଏହାସହ ରାଷ୍ଟ୍ରୀୟ ଉଚ୍ଚତର ଶିକ୍ଷା ଅଭିଯାନ(ରୁଷା) ପାଣ୍ଠିରୁ କେଉଁ କଲେଜ କେତେ ଟଙ୍କା ପାଇଛନ୍ତି ଏବଂ ସେହି ଅର୍ଥକୁ କେଉଁ ବାବଦରେ ଖର୍ଚ୍ଚ କରିଛନ୍ତି ସେନେଇ ମଧ୍ୟ ଆଲୋଚନା କରାଯିବ ବୋଲି ଜଣାପଡିଛି। ଏ କ୍ଷେତ୍ରରେ ଯଦି କୌଣସି କଲେଜ କର୍ତ୍ତୃପକ୍ଷ ଦୁର୍ନୀତି କରିଥିବେ ତା’ ଉପରେ କାର୍ଯ୍ୟାନୁଷ୍ଠାନ ଗ୍ରହଣ କରିବା ଲାଗି ବିଭାଗ ଚିନ୍ତା କରିଛି। ଏତଦ୍ବ୍ୟତୀତ କଲେଜରେ ଯଦି ଛାତ୍ରୀଛାତ୍ର ଅନୁପସ୍ଥିତ ରହୁଥିବେ ତେବେ ସେନେଇ ପ୍ରୋଟୋକଲ ସିଷ୍ଟମ ଗ୍ରହଣ କରାଯିବ। ସେମାନଙ୍କ ଅନୁପସ୍ଥିତି ସମ୍ପର୍କରେ ଅଭିଭାବକମାନଙ୍କୁ ଜଣାଇବା ଦିଗରେ ଗୁରୁତ୍ୱ ଦିଆଯିବ ବୋଲି ମଧ୍ୟ ବିଭାଗ ଚିନ୍ତା କରିଛି। ସ୍କୁଲ ଓ ଗଣଶିକ୍ଷା ବିଭାଗ ଯେପରି ଶିକ୍ଷକ ଏବଂ ଅଭିଭାବକମାନଙ୍କ ବୈଠକ କରୁଛି ପ୍ରାୟ ସେହିଭଳି ବ୍ୟବସ୍ଥା ହେବ। ଶିକ୍ଷକ ଏବଂ ଅଭିଭାବକ ବୈଠକ ଯଦିଓ ହେବ ନାହିଁ ପିଲାଙ୍କ ଅନୁପସ୍ଥିତି ସମ୍ପର୍କରେ ଘରକୁ ଜଣାଇବାର ଏକ ସ୍ବତନ୍ତ୍ର ବ୍ୟବସ୍ଥା କରାଯିବ। ଅନ୍ୟପଟେ ଶିକ୍ଷକ ଏବଂ ଅଭିଭାବକମାନଙ୍କ କାଉନସେଲିଂ ହେବା ନେଇ ମଧ୍ୟ ଯୋଜନା ରହିଛି। ଉପରୋକ୍ତ ପ୍ରସଙ୍ଗ ଉପରେ କଲେଜ ଅଧ୍ୟକ୍ଷଙ୍କୁ ଅବଗତ କରାଯିବ। ଏହାସହ କଲେଜର ଜମିଜମା ସମସ୍ୟା ଥାଏ ସେ ସମ୍ପର୍କରେ ମଧ୍ୟ ଏହି ବୈଠକରେ ଆଲୋଚନା କରାଯିବ।